Έλεγχος του βαθμού ενδοθηλιοποίησης των στεφανιαίων αρτηριών με τη μέθοδο της οπτικής συνεκτικής τομογραφίας σε ασθενείς με ενδοστεφανιαίες προθέσεις που εκλύουν πακλιταξέλη έξι μήνες μετά την αρχική τους εμφύτευση στα πλαίσια οξέος στεφανιαίου συνδρόμου
Authors: Νοικοκύρης Γεώργιος 
Published: August 2021

Θεωρητικό υπόβαθρο: Η ανεπαρκής νεοενδοθηλιοποίηση και η ατελής εναπόθεση των επικαλυμμένων ενδοστεφανιαίων προθέσεων έχουν συσχετισθεί σε αρκετές μελέτες με αυξημένη επίπτωση όψιμης και πολύ όψιμης θρόμβωσης των stents. Ενώ υπάρχουν αρκετά διαθέσιμα στοιχεία μετά την εμφύτευση επικαλυμμένων stents που εκλύουν sirolimus, τα αντίστοιχα δεδομένα που αφορούν στο βαθμό νεοενδοθηλιακής κάλυψης και ατελούς εναπόθεσης των επικαλυμμένων stents που εκλύουν πακλιταξέλη είναι, πριν τη δημοσίευση της παρούσας εργασίας, περιορισμένα. Αυτό ισχύει ιδιαιτέρως για ενδοστεφανιαίες προθέσεις που εμφυτεύονται στα πλαίσια οξέος στεφανιαίου συνδρόμου, το οποίο μελέτες έχουν συνδέσει με αυξημένη επίπτωση ατελούς ενπόθεσης των stents. Η οπτική συνεκτική τομογραφία αποτελεί εξαιρετικό εργαλείο λεπτομερούς και ακριβής ανάλυσης της κάλυψης και της εναπόθεσης κάθε strut των εμφυτευμένων stents ξεχωριστά, με αξονική χωρική διακριτική ικανότητα της τάξης των 10 μm. Σκοπός: Η προοπτική μελέτη της νεοενδοθηλιακής κάλυψης και του βαθμού εναπόθεσης των struts ενδοστεφανιαίων προθέσεων που εκλύουν πακλιταξέλη (Infinium, Sahajanand Medical Technologies Pvt Ltd.) 6 μήνες μετά την εμφύτευσή τους στα πλαίσια οξέος στεφανιαίου συνδρόμου με τη μέθοδο της οπτικής συνεκτικής τομογραφίας. Εξ όσων είμαστε σε θέση να γνωρίζουμε πρόκειται για την πρώτη εργασία παγκοσμίως που μελετά προοπτικά τη νεοενδοθηλιοποίηση και την εναπόθεση του συγκεκριμένου τύπου stent με τη μέθοδο της οπτικής συνεκτικής τομογραφίας σε πληθυσμό αποκλειστικά μετά από οξύ στεφανιαίο σύνδρομο. Μέθοδος: Μελετήθηκαν όλοι οι ασθενείς με οξύ στεφανιαίο σύνδρομο στα πλαίσια μονήρων στεφανιαίων βλαβών, που παρουσιάστηκαν διαδοχικά στο Τ.Ε.Π. του Πανεπιστημιακού Γενικού Νοσοκομείου Πατρών μεταξύ του Αυγούστου του 2008 και του Ιανουαρίου του 2009 και οι οποίοι συναίνεσαν στον επεμβατικό τους επανέλεγχο 6 μήνες μετά, με τη μέθοδο της οπτικής συνεκτικής τομογραφίας.Αποτελέσματα: Στους 6 μήνες κανένας ασθενής δεν εμφάνισε αγγειογραφική επαναστένωση εντός του stent. Αναλύθηκαν συνολικά 3180 struts από 20 stents και από αυτά το 91,3% παρουσίαζε νεοενδοθηλιακή κάλυψη (NIH 204,8 ± 159,5 μm). Λαμβάνοντας υπόψη τυχαίες και σταθερές επιδράσεις, καθώς και την ομαδοποιημένη φύση των δεδομένων, διενεργήθηκε όχι μόνο η καθιερωμένη στατιστική ανάλυση, αλλά και συμπληρωματική στατιστική επεξεργασία της εκτίμησης ελάχιστων τετραγώνων (least squares estimates) και διαστημάτων εμπιστοσύνης (95% confidence intervals - CI) των πρωτευόντων και δευτερευόντων καταληκτικών σημείων, μέσω της εφαρμογής του ιεραρχικού μοντέλου ANOVA (ANalysis Of VAriance - mixed-effects). Το ποσοστό των μη καλυμμένων struts, ήταν 8,6%, ενώ η αντίστοιχη εκτίμηση ελάχιστων τετραγώνων ήταν 7,39 (95% CI 3,05 — 11,73). Η συχνότητα εμφάνισης ατελώς εναποθετημένων struts ήταν 2,2%, με εκτίμηση ελάχιστων τετραγώνων 1,76 (95% CI 0,05 - 3,58), ενώ η αναλογία των προεξεχόντων struts ως προς το σύνολο αυτών ήταν 2,9%, με εκτίμηση ελαχίστων τετραγώνων 2,8 (95% CI 1,35 - 4,65). Η αναλογία των μη καλυμμένων ατελώς εναποθετημένων struts ήταν σημαντικά υψηλότερη σε σχέση με εκείνη των μη καλυμμένων καλά εναποθετημένων struts (55,7% έναντι 6,8%, αντίστοιχα, p < 0,01). Συνολικά, μόνο το 25% των εμφυτευμένων επικαλυμμένων stents παρουσίαζαν πλήρη νεοενδοθηλιακή κάλυψη στους 6 μήνες. Δεν παρατηρήθηκαν ενδαγγειακοί θρόμβοι, ενώ επίσης κανένας από τους συμμετέχοντες στη μελέτη δεν παρουσίασε συμπτώματα στο διάστημα που μεσολάβησε από την αρχική αγγειοπλαστική μέχρι και τον επεμβατικό επανέλεγχο.Συμπέρασμα: Η πλειοψηφία των ενδοστεφανιαίων προθέσεων, έξι μήνες μετά την εμφύτευση συγκεκριμένου τύπου stent που εκλύει πακλιταξέλη στα πλαίσια οξέος στεφανιαίου συνδρόμου, παρουσιάζει ενδείξεις μερικής μόνο νεοενδοθηλιακής κάλυψης, ιδιαίτερα σε περιοχές με ατελώς εναποθετημένα ή προεξέχοντα struts. Τα αποτελέσματα υπογραμμίζουν την ανάγκη αφενός όσο το δυνατόν καλύτερης εναπόθεσης των stents και αφετέρου παρατεταμένης αντιαιμοπεταλιακής αγωγής.